**НАЦРТ**

**ЗАКОНА О ПЛАТАМА ДРЖАВНИХ СЛУЖБЕНИКА И НАМЕШТЕНИКА**

**I. УВОДНЕ ОДРЕДБЕ**

***Предмет закона***

**Члан**

Овим законом уређују се плате, накнаде плате, накнаде трошкова и друга примања државних службеника и намештеника.

Одредбе овог закона сходно се примењују на запослене у другим органима и организацијама које је основала Република Србија, аутономна покрајина или јединица локалне самоуправе а на које се примењују прописи о државним службеницима.

***Исплата плате***

**Члан**

Плата за текући месец исплаћује се најкасније до краја наредног месеца.

Ако се плата исплаћује у једном делу или у више делова, пуна плата, односно последњи део плате се исплаћује у наредном месецу за претходни месец.

***Заштита права на плату, накнаде и друга примања***

**Члан**

Државни службеник остварује заштиту права на плату, накнаде и друга примања према закону којим се уређује положај државних службеника, а намештеник према општим прописима о раду.

***Обезбеђивање средстава за плату, накнаде и друга примања***

**Члан**

Средства за плате, накнаде и друга примања државних службеника и намештеника обезбеђују се у буџету Републике Србије, у складу са буџетским ограничењима за текућу и наредне две буџетске године.

***Примена закона којим се уређује систем плата у јавном сектору и општих прописа о раду, односно колективног уговора***

**Члан**

На примања државних службеника и намештеника која нису уређена овим законом, примењују се закон којима се уређује систем плата у јавном сектору и општи прописи о раду, односно колективни уговор којим се уређују права и дужности државних службеника и намештеника.

**II. ПЛАТА ДРЖАВНИХ СЛУЖБЕНИКА И НАМЕШТЕНИКА**

***Основна плата***

**Члан**

Основна плата државних службеника и намештеника се одређује множењем основице са коефицијентом.

Државни службеник и намештеник чија би висина основне плате применом овог закона и других прописа била мања од минималне зараде обрачунате у складу са општим прописима о раду, остварује право на исплату основне плате у висини минималне зараде.

***Основица***

**Члан**

Основица је јединствена за све државне службенике и намештенике и утврђује се законом о буџету Републике Србије за сваку буџетску годину.

***Ближа мерила за примену критеријума за сврставање радних места у платне групе и платне разреде***

**Члан**

Радна места државних службеника и намештеника сврставају се у одговарајуће платне групе и прва три платна разреда те платне групе, на основу критеријума сложености послова који се на њима обављају, потребне компетентности за рад на тим пословима, одговорности за рад и доношење одлука у обављању послова, аутономије у раду, захтеване пословне комуникације и услова рада.

Сложеност послова изражава се кроз мерила: решавање проблема, креативност и утицај на организациони учинак, компетентност кроз мерила: образовање, радно искуство, способност и захтевана додатна знања за рад на одговарајућем радном месту, одговорност кроз мерила: одговорности за доношење одлука, руковођење, финансијске одговорности, давање савета и мишљења, аутономија у раду се изражава кроз степен самосталности, пословна комуникација се изражава кроз захтевани ниво контаката за рад на одговарајућем радном месту, док рад ноћу и у сменама, окружење и физички напор одређују услове рада.

Примена критеријума и мерила врши се оценом њихове заступљености у описима послова одређеног радног места, односно групе радних места сврстаних у исто звање и то тако што сваки критеријум остварује одређено процентуално учешће у укупној вредности радног места, тако да: сложеност послова представља 25% вредности, компетентност 23% вредности, одговорност 20% вредности, аутономија у раду 15% вредности, пословна комуникација 8% вредности и услови рада 9% вредности.

У вредновању одговорности послова који се обављају на радним местима која су разврстана у звања не узима се у обзир мерило руковођења.

***Одређивање платне групе, платног разреда и почетног коефицијента звања***

**Члан**

Почетним коефицијентом звања изражава се вредност свих захтева за обављање послова извршилачких радних места која су разврстана у одговарајуће звање.

Почетни коефицијент звања одређује се у распону вредности платног разреда оне платне групе и платног разреда у која су, применом критеријума из члана 8. овог закона, сврстана радна места разврстана у одговарајуће звање и износи:

|  |  |  |  |
| --- | --- | --- | --- |
| **ЗВАЊА ДРЖАВНИХ СЛУЖБЕНИКА** | **Платна група** | **Платни разред** | **Коефицијент** |
| Виши саветник | X | 1. | **4.63** |
| Самостални саветник | IX | 2. | **4.13** |
| Саветник | VIII | 3. | **3.84** |
| Млађи саветник | VII | 3. | **3.34** |
| Сарадник | VI | 1. | **2.43** |
| Млађи сарадник | V | 1 | **2.23** |
| Референт | IV | 3. | **2.16** |
| Млађи референт | IV | 1. | **1.87** |

|  |  |  |  |
| --- | --- | --- | --- |
| **ПОСЕБНА ЗВАЊА ПОРЕСКИХ СЛУЖБЕНИКА** | **Платна група** | **Платни разред** | **Коефицијент** |
| Главни порески саветник | X | 1. | **4.92** |
| Виши порески саветник | X | 1. | **4.63** |
| Порески саветник I | IX | 2. | **4.13** |
| Порески саветник | VIII | 3. | **3.96** |
| Млађи порески саветник | VII | 3. | **3.34** |
| Виши порески сарадник | VI | 3. | **2.76** |
| Порески сарадник | VI | 1. | **2.43** |
| Млађи порески сарадник | V | 2. | **2.24** |
| Виши порески референт | IV | 3. | **2.16** |
| Порески референт | IV | 2. | **2.00** |
| Млађи порески референт | IV | 1. | **1.87** |

|  |  |  |  |
| --- | --- | --- | --- |
| **ПОСЕБНА ЗВАЊА ЦАРИНСКИХ СЛУЖБЕНИКА** | **Платна група** | **Платни разред** | **Коефицијент** |
| Виши царински саветник | X | 1. | **4,63** |
| Виши царински инспектор | X | 1. | **4,63** |
| Самостални царински саветник  Самостални царински инспектор | IX | 2. | **4,13** |
| Царински саветник Царински инспектор | VIII | 3. | **3.84** |
| Млађи царински саветник Млађи царински инспектор | VII | 3. | **3,34** |
| Царински сарадник Царински прегледач | VI | 1. | **2,43** |
| Млађи царински сарадник Млађи царински прегледач | V | 1. | **2,23** |
| Царински референт Царински надзорник | IV | 3. | **2,16** |
| Млађи царински референт Млађи царински надзорник | IV | 3. | **1,87** |

|  |  |  |  |
| --- | --- | --- | --- |
| **ПОСЕБНА ДИПЛОМАТСКО-КОНЗУЛАРНА ЗВАЊА** | **Платна група** | **Платни разред** | **Коефицијент** |
| Амбасадор | X | 3. | **5,53** |
| Министар саветник | X | 2. | **4,98** |
| Први Саветник | IX | 3. | **4,56** |
| Саветник | IX | 2. | **4,13** |
| Први секретар | VIII | 3. | **3,84** |
| Други секретар | VIII | 2. | **3,58** |
| Трећи секретар | VII | 3. | **3,34** |
| Аташе | VII | 1. | **2,92** |

|  |  |  |  |
| --- | --- | --- | --- |
| **ПОСЕБНА ЗВАЊА ДРЖАВНИХ СЛУЖБЕНИКА У ЗАВОДИМА ЗА ИЗВРШЕЊЕ КРИВИЧНИХ САНКЦИЈА** | **Платна група** | **Платни разред** | **Коефицијент** |
| Старији заповедник | X | 3. | **5.37** |
| Заповедник | X | 2. | **4,98** |
| Млађи заповедник | IX | 2. | **4,34** |
| Надзорник | VIII | 2. | **3,59** |
| Млађи надзорник | VII | 2. | **3,17** |
| Старији командир | VII | 1. | **3,00** |
| Командир | VI | 2. | **2,70** |

|  |  |  |  |
| --- | --- | --- | --- |
| **ПОСЕБНА ЗВАЊА У СУДОВИМА, ЈАВНОМ ТУЖИЛАШТВУ** | **Платна група** | **Платни разред** | **Коефицијент** |
| Саветник у Врховном Касационом суду | X | 2 | **4,98** |
| Судски саветник | X | 1 | **4,63** |
| Виши судијски сарадник | IX | 2 | **4,13** |
| Судијски сарадник | VIII | 3 | **3,84** |
| Виши саветник у јавном тужилаштву | X | 2 | **4,98** |
| Саветник у јавном тужилаштву | X | 1 | **4,63** |
| Виши тужилачки сарадник | IX | 2 | **4,13** |
| Тужилачки сарадник | VIII | 3 | **3,84** |

***Одређивање платне групе, платног разреда и коефицијента положаја***

**Члан**

Коефицијентом положаја изражава се, применом критеријума и мерила из члана 8. овог закона, вредност свих захтева за обављање послова радног места које је одређено као положај.

Коефицијенти положаја из одговарајуће групе положаја у коју су разврстани Уредбом о разврставању радних места и мерилима за опис радних места државних службеника у министарству, посебној организацији, служби Владе, суду, јавном тужилаштву и Државном правобранилаштву, одређују се у распону вредности следећих платних група и платних разреда и износе:

|  |  |  |  |
| --- | --- | --- | --- |
| **ГРУПА ПОЛОЖАЈА** | **Платна група** | **Платни разред** | **Коефицијент** |
| Прва група положаја | XIII | 3. | **8,35** |
| Друга група положаја | XIII | 2. | **8,00** |
| Трећа група положаја | XIII | 2. | **7,65** |
| Четврта група положаја | XII | 3. | **6,96** |
| Пета група положаја | XII | 1. | **6,50** |

Платна група, платни разред и коефицијент у коју се сврстава положај у службама Народне скупштине, председника Републике, Уставног суда и положај, односно посебна звања у службама органа чије чланове бира Народна скупштина одређује се њиховим актима, при чему се полази од општих правила за разврставање радних места и тежи да они буду једнако вредновани као слични положаји у министарствима, службама Владе и судовима.

Државни орган коме Народна скупштина даје сагласност на правилник о унутрашњем уређењу и систематизацији радних места дужан је да у правилнику одреди платну групу, платни разред и коефицијент за сваки положај.

Коефицијенте положаја из ст. 1-3. овог члана остварују и државни службеници који су постављени за вршиоца дужности.

***Одређивање платне групе, платног разреда и почетног коефицијента радних места намештеника***

**Члан**

Почетни коефицијент радних места намештеника одређује се у распону вредности платног разреда оне платне групе у која су, применом критеријума и мерила из члана 8. овог закона, сврстана радна места намештеника.

Сврставање радних места намештеника у платне групе и платне разреде и одређивање почетног коефицијента одређује се актом Владе.

***Одређивање коефицијента при заснивању радног односа***

**Члан**

Решењем о коефицијенту за државне службенике, односно уговором о раду за намештенике, лицу које заснива радни однос одређује се платна група, платни разред и почетни коефицијент звања у које је разврстано радно место чије послове државни службеник обавља, коефицијент положаја на које је државни службеник на положају постављен или почетни коефицијент радног места чије послове намештеник обавља.

Изузетно од става 1. овог члана, лице које има радно искуство на пословима радног места на којима заснива радни однос у трајању од најмање десет година и посебна знања којима може да допринесе унапређењу рада и квалитету обављања послова на свом радном месту, може да се одреди већи коефицијент у распону до два платна разреда у односу на платни разред почетног коефицијента.

Приликом одређивања висине увећања коефицијента из става 2. овог члана води се рачуна о квалификацијама и стручности запосленог у односу на послове радног места које обавља.

Решење о коефицијенту за државне службенике, односно уговор о раду за намештенике обавезно садржи и образложене разлоге за одређивање већег коефицијента из става 2. овог члана.

Коефицијент из става 2. овог члана сматра се почетним коефицијентом радног места за државног службеника, односно намештеника коме је одређен већи коефицијент.

***Ко одређује платну групу, платни разред и коефицијент***

**Члан**

Платну групу, платни разред и коефицијент одређује руководилац државног органа, односно лице или тело које је одређено посебним прописом.

Државном службенику на положају који руководи државним органом платну групу, платни разред и коефицијент одређује орган или тело које је надлежно за његово постављење.

Председницима жалбених комисија Владе и правосуђа и саветницима председника Владе и потпредседника Владе који су у радном односу припада коефицијент положаја који одреди Влада.

### *Коефицијент државног службеника који је премештен на одговарајуће радно место*

**Члан**

Државном службенику који је трајно премештен на друго одговарајуће радно место одређује се коефицијент који је имао до премештаја.

Државни службеник који је привремено премештен на друго одговарајуће радно место задржава коефицијент који је имао до премештаја.

***Коефицијент државног службеника који је премештен на друго радно место са напредовањем***

**Члан**

Државном службенику који је у складу са законом распоређен, односно премештен на радно место у непосредно вишем звању одређује се платна група, платни разред и почетни коефицијент звања у које је разврстано радно место на које је премештен.

Изузетно од става 1. овог члана, ако је почетни коефицијент звања нижи од коефицијента који је државни службеник имао пре распоређивања, односно премештаја, одређује му се, у платној групи у коју је сврстано непосредно више звање, коефицијент који је имао до распоређивања, односно премештаја.

### *Коефицијент државног службеника који је премештен на радно место у нижем звању*

**Члан**

Службенику који је у складу са законом распоређен, односно премештен на радно место које је разврстано у ниже звање, одређује се почетни коефицијент платног разреда који одговара редном броју платног разреда који је државни службеник имао пре распоређивања, односно премештаја, у платној групи у коју је сврстано ниже звање, односно највећи коефицијент у тој платној групи ако нема по редном броју одговарајућег платног разреда.

Прве године после распоређивања, односно премештаја из става 1. овог члана, коефицијент државног службеника увећава се за 80% разлике између коефицијента на радном месту с кога је распоређен, односно премештен и коефицијента на радном месту на које је распоређен односно премештен, у другој години увећава се за 50% те разлике, а у трећој години за 20% те разлике. После протека треће године од распоређивања, односно премештаја државном службенику престаје право на увећање коефицијента.

Државни службеник који је на свој захтев премештен, односно распоређен на радно место које је разврстано у ниже звање, нема право на увећање из става 2. овог члана.

***Коефицијент државног службеника који је премештен на радно место у нижем звању по основу ванредног вредновања***

**Члан**

Државни службеник коме је на ванредном вредновању радне успешности утврђено да је потребно побољшање и који се премешта на радно место разврстано у непосредно ниже звање у складу са законом, одређује се у платној групи у коју је сврстано звање радног места на које се премешта почетни коефицијент платног разреда чији је редни број истоветан редном броју платног разреда у коме се налази радно место са кога је премештен.

Државном службенику из става 1. овог члана који не може да се премести на радно место разврстано у ниже звање јер такво радно место не постоји у државном органу, одређује се почетни коефицијент непосредно нижег платног разреда у оквиру платне групе у коју је сврстано звање чије послове државни службеник обавља.

***Коефицијент службеника који је са положаја премештен***

***на извршилачко радно место***

**Члан**

Државном службенику који је са положаја премештен на извршилачко радно место због тога што је протекло време на које је постављен, што је поднео оставку или зато што је положај укинут одређује се крајњи коефицијент петог платног разреда у платној групи у коју је разврстано извршилачко радно место на које је премештен.

Државни службеник из става 1. овог члана има право и на увећање коефицијента према правилима одређеним у члану 16. став 2. овог закона.

Државни службеник коме је престао статус вршиоца дужности државног службеника на положају нема право на увећање коефицијента из става 2. овог члана.

### *Коефицијент намештеника који је премештен, односно распоређен на друго радно место*

**Члан**

Намештенику који је трајно премештен на друго одговарајуће радно место одређује се почетни коефицијент радног места на које је премештен.

Ако је почетни коефицијент радног места на које је премештен, нижи од почетног коефицијента радног места са којег се премешта, намештеник задржава право по основу награђивања за остварену радну успешност које је имао на радном месту са којег је премештен тако што му се почетни коефицијент радног места на које је премештен увећава за процентуално увећање коефицијента по основу напредовања које је имао на радном месту са којег је премештен.

Ако је почетни коефицијент радног места на које је премештен исти као почетни коефицијет радног места са којег је премештен, намештеник задржава право по основу награђивања за остварену радну успешност на радном месту са којег је премештен тако што му се одређује коефицијент који је имао пре премештаја.

Ако је почетни коефицијент радног места на које је премештен виши од почетног коефицијента радног места са којег је премештен, али је нижи од коефицијента који је намештеник стекао по основу награђивања за остварену радну успешност на радном месту са којег се премешта, одређује му се коефицијент који је имао пре премештаја.

Коефицијент из става 1–4. овог члана одређује се решењем које по сили закона замењује одговарајуће одредбе уговора о раду.

***Коефицијент државног службеника приликом преузимања***

**Члан**

Ако се државни службеник преузима на радно место које је разврстано у исто звање, одређује му се коефицијент платног разреда платне групе који је имао пре преузимања.

Ако се државни службеник преузима на радно место које је разврстано у непосредно више звање, одређује му се почетни коефицијент звања у коју је сврстано то радно место.

Изузетно од става 2. овог члана, ако је почетни коефицијент звања нижи од коефицијента који је државни службеник имао пре преузимања, одређује му се, у платној групи у коју је сврстано више звање, коефицијент који је имао до преузимања.

Ако се државни службеник преузима на радно место које је разврстано у ниже звање, одређује му се, у платној групи у коју је сврстано ниже звање, почетни коефицијент платног разреда који одговара редном броју платног разреда који је службеник имао пре преузимања, односно највећи коефицијент у тој платној групи ако нема по редном броју одговарајућег платног разреда.

### *Коефицијент приправника*

**Члан**

Приправнику се одређује коефицијент који износи 80% коефицијента звања у којем се налази радно место на које би био распоређен после приправничког стажа, односно 80% коефицијента радног места за које је закључио уговор о раду.

### *Корективни коефицијент због примене посебних овлашћења*

**Члан**

Државном службенику који ради на радном месту на којем се обављају послови и задаци везани са непосредну примену посебних овлашћења, односно мера принуде које се односе на сузбијање организованог криминала, корупције и других посебно тешких кривичних дела, поступке за ратне злочине, националну и јавну безбедност и заштиту тајности података може се увећати коефицијент до 30% своје вредности у зависности од степена одговорности и ризика везаних за извршење послова (у даљем тексту: корективни коефицијент због примене посебних овлашћења).

Корективни коефицијент може се, изузетно утврдити и изнад висине утврђене у ставу 1. овог члана, на радним местима на којима ризици везани за извршење послова у значајној мери утичу на живот и безбедност државних службеника.

Послови на којима може да се утврди корективни коефицијент из става 1. и 2. овог члана и висина корективног коефицијента за та радна места утврђују се актом Владе, на предлог министра надлежног за послове правосуђа и министра надлежног за унутрашње послове.

Право на корективни коефицијент за државне службенике који раде на пословима из ст. 1. овог члана утврђује решењем руководилац органа.

### *Корективни коефицијент због овлашћења за ношење и употребу оружја*

**Члан**

Државни службеници који у обављању послова свог радног места имају овлашћења за ношење и употребу оружја, имају право на увећање коефицијента од 20% његове вредности, ако наведена околност није вредновани кроз разврставање радних места у посебна звања у складу са законом.

Право на корективни коефицијент из члана 22. овог закона искључује право на корективни коефицијент из става 1. овог члана.

Право на корективни коефицијент за државне службенике из ст. 1. овог члана утврђује решењем руководилац органа.

### *Корективни коефицијент због одговорности у остваривању контролне функције*

**Члан**

Коефицијент државних службеника у Стручним службама Уставног суда и Државној ревизорској институцији може се увећати до 30 % своје вредности у зависности од одговорности и сложености послова у остваривању контролне функције.

Критеријуми за утврђивање корективног коефицијента и висина корективног коефицијента из става 1. овог члана утврђује се актом надлежног тела Народне скупштине, односно Уставног суда.

### *Корективни коефицијент због посебних услова рада*

**Члан**

Државним службеницима који раде на пословима који се односе на припрему републичког буџета и утврђивања консолидованог биланса јавних прихода и јавних расхода у органу државне управе у чијем делокругу су наведени послови, увећава се коефицијент до 30% своје вредности, због одговорности за извршење наведених послова.

Државном службенику који ради на пословима инспекцијског и другог надзора или контроле рада, може се увећати коефицијент до 20% своје вредности, ако обављају послове теренског надзора или контроле у непосредном контакту са субјектима надзора или контроле, у зависности од одговорности за стање у области у којој се врши надзор или контрола.

Висина корективног коефицијента за послове из става 1. овог члана утврђује се у зависности од одговорности и посебних услова рада и степена одговорности актом Владе.

Право на корективни коефицијент из члана 22. овог закона искључује право на корективни коефицијент из става 1. овог члана.

Право на корективни коефицијент за државне службенике који раде на пословима из става 1. овог члана утврђује руководилац органа.

***Корективни коефицијент због утицаја тржишта на одлив кадрова или задржавање стручних кадрова***

**Члан**

Почетни коефицијент за обрачун и исплату плате на одређеним пословима може да се увећа до 20% своје вредности као мера задржавања стручних кадрова, ако су кумулативно испуњени следећи услови:

1. ако је потребно обезбедити запошљавање или одржати запосленост на пословима на којима се захтевају посебна специјалистичка знања;
2. ако и поред примене других мера управљања кадровима у складу са законом, одлив кадрова утиче на благовремено и делотворно обављање послова у државном органу;
3. ако се на тржишту послови исте врсте и сложености вреднују више од таквих послова код послодавца;
4. ако тржиште рада нуди ограничен број квалификованих лица за те послове.

Почетни коефицијент за обрачун и исплату плате на пословима планирања, програмирања, спровођења, праћења, извештавања, вредновања, финансијског управљања и контроле, рачуноводствених послова, система управљања и контроле средстава ЕУ може да се увећа до 20% своје вредности као мера одржавања високог нивоа стручности и задржавања стручних кадрова у извршавању послова органа државне управе у зависности од степена одговорности у управљању фондовима ЕУ.

Корективни коефицијент може, изузетно да се утврди и изнад висине утврђене у ст. 1. и 2. овог члана, у складу са средствима обезбеђеним у буџету.

Послови на којима може да се утврди корективни коефицијент, висина корективног коефицијента и период за који се врши корекција коефицијента из ст.1-3. овог члана, утврђују се актом Владе када се испуне услови за њихово утврђивање.

Право на корективни коефицијент за државне службенике, односно намештенике који раде на пословима из ст. 1-3. овог члана утврђује руководилац органа.

***Награђивање државног службеника одређивањем већег коефицијента***

**Члан**

Државни службеник коме је узастопно две године у вредновању радне успешности утврђено да превазилази очекивања, може да оствари већи коефицијент највише до краја распона наредна два платна разреда у односу на платни разред чији коефицијент остварује.

Државни службеник коме је у периоду од четири године узастопно у вредновању радне успешности утврђено најмање да испуњава очекивања, а бар једном у том периоду је утврђено да превазилази очекивања, може да напредује највише до краја распона наредног платног разреда у односу на платни разред чији коефицијент остварује.

Државни службеник коме је у периоду од пет година у вредновању радне успешности утврђено најмање да испуњава очекивања, може да напредује највише до краја распона наредног платног разреда у односу на платни разред чији коефицијент остварује.

Након сваког оствареног награђивања из ст. 1–3. овог члана почиње да тече наредни период за награђивање.

Државни службеник може да оствари увећање коефицијента највише за онај број платних разреда који представља разлику између укупног броја платних разреда у платној групи у коју је сврстано његово радно место и трећег платног разреда.

Изузетно од става 5. овог члана, државни службеници који обављају послове радних места која су сврстана у прву, другу и трећу платни групу, могу да напредују до крајњег коефицијента последњег платног разреда те платне групе.

Висину увећања коефицијента државних службеника одређује руководилац органа у складу са средствима обезбеђеним у буџету, при чему процентуално увећање коефицијената државних службеника из става 1. овог члана мора да буде дупло веће од процентуалног увећања коефицијента државних службеника из ст. 2.и 3. овог члана.

Државни службеник на положају нема право на награђивање по основу вредновања радне успешности.

***Награђивање намештеника одређивањем већег коефицијента***

**Члан**

### Намештеник остварује право на награђивање по основу вредновања радне успешности сходном применом одредби о награђивању државних службеника.

**III. УВЕЋАНА ПЛАТА СЛУЖБЕНИКА И НАМЕШТЕНИКА**

***Увећана плата за руковођење***

**Члан**

Државни службеник остварује право на увећану плату за руковођење унутрашњом организационом јединицом, у висини од 10% своје основне плате, ако непосредно руководи радом до 20 запослених, односно у висини од 15% своје основне плате ако непосредно руководи радом најмање 20 запослених.

Намештеник остварује право на увећану плату за руковођење унутрашњом организационом јединицом у складу са ставом 1. овог члана, ако руковођење није вредновано приликом одређивања почетног коефицијента његовог радног места.

Увећану плату из става 1. овог члана не остварује државни службеник, односно намештеник који је привремено премештен на друго радно место чији опис не садржи руковођење унутрашњом организационом јединицом.

***Увећана плата за додатно оптерећење на раду***

**Члан**

Ако по писменом налогу непосредног руководиоца државни службеник, односно намештеник ради и послове који нису у опису његовог радног места у складу са законом, има право на увећану плате за додатно оптерећење.

Увећана плата за додатно оптерећење од најмање 10 радних дана месечно износи 4% основне плате, односно 5% основне плате ако државни службеник, односно намештеник замењује руководиоца унутрашње јединице.

Увећање плате за додатно оптерећење од најмање 20 радних дана месечно износи 8% основне плате, односно 10% основне плате ако државни службеник, односно намештеник замењује руководиоца унутрашње јединице.

Увећање плате за додатно оптерећење на раду искључује увећање плате за прековремени рад.

### *Право на другу увећану плату*

**Члан**

Државни службеник, односно намештеник остварује право на увећану плату за рад ноћу, рад на дан празника који није радни дан, прековремени рад, приправност и минули рад применом закона којим се уређује систем плата у јавном сектору.

### *Решење о увећаној плати*

**Члан**

Право на увећану плату и висина увећане плате, изузев увећане плате за време проведено у радном односу, одређује се решењем које доноси руководилац органа, односно лице или тело које је одређено посебним прописом.

Увећана плата за време проведено у радном односу је саставни део решења о коефицијенту.

**IV. НАКНАДА ПЛАТЕ ДРЖАВНИХ СЛУЖБЕНИКА И НАМЕШТЕНИКА**

***Право на накнаду плате***

**Члан**

Државни службеник, односно намештеник остварује право на накнаду плате у складу са законом којим се уређује систем плата у јавном сектору.

## V. ПРАВО НА НАКНАДУ ТРОШКОВА И НА ДРУГА ПРИМАЊА ДРЖАВНИХ

## СЛУЖБЕНИКА И НАМЕШТЕНИКА

### *Право на накнаду трошкова превоза*

**Члан**

Државни службеник, односно намештеник остварује право на накнаду трошкова превоза за долазак и одлазак са рада (у даљем тексту: накнада за превоз) у висини цене превозне карте у јавном саобраћају, ако послодавац није обезбедио сопствени превоз.

Ако од места становања до места рада не постоји јавни саобраћај државни службеник, односно намештеник има право на накнаду трошкова превоза у висини цене месечне претплатне карте у јавном саобраћају за сличну најближу релацију за коју постоји јавни превоз, а на основу потврде јавног превозника.

У случају промене места становања државних службеника, односно намештеника након заснивања радног односа, послодавац није у обавези да накнади увећане трошкове превоза настале променом места становања, осим ако наведена промена није последица премештаја, односно распоређивања државних службеника, односно намештеника на захтев послодавца због потребе службе или организације рада или ако послодавац прихвати накнаду увећаних трошкова.

Ближи услови за остваривање права на трошкове превоза уређују се колективним уговором.

***Право на накнаду других трошкова***

**Члан**

Државни службеник, односно намештеник остварује право на накнаду трошкова за време проведено на службеном путу у земљи или иностранству, за смештај и исхрану док ради и борави на терену и на накнаду трошкова који су изазвани привременим или трајним премештајем у друго место рада у складу са актом Владе, ако остваривање наведених права није обезбеђено на другачији начин.

Државни службеник, односно намештеник има право на накнаду трошкова за исхрану у току рада и регрес за коришћење годишњег одмора у складу са законом којим се уређује систем плата у јавном сектору.

### *Друга примања*

**Члан**

Државни службеник, односно намештеник остварује право на отпремнину због одласка у пензију и отпремнину због престанка радног односа услед протека рока у којем је био нераспоређен у складу са законом, односно због тога што је утврђен као вишак запослених, у складу са актом Владе.

***Новчана награда за унапређење рада органа***

**Члан**

За изузетна достигнућа у унапређењу рада органа и ванредни допринос на раду који је у знатној мери допринео резултатима рада органа, државном службенику се могу доделити новчане награде највише у висини основне плате државног службеника, у складу са масом средстава опредељеном за ове намене.

***Годишња награда***

**Члан**

Државном службенику који је обављањем послова свог радног места допринео јачању угледа државног органа, учествовао у стварању иновација или другог вида стваралаштва који је у знатној мери допринео резултатима рада државног органа, руководилац органа може да додели посебно признање и годишњу награду највише у висини две просечне зараде у Републици Србији без пореза и доприноса у складу са масом средстава опредељеном за ове намене.

Уручење годишњих награда за државне службенике у органима државне управе врши председник Владе на дан 23. јуна сваке календарске године, а у осталим државним органима руководилац органа.

Дан државних службеника у Републици Србији је 23. јун.

**Члан**

Колективним уговором могу да се утврде и друга примања државних службеника и намештеника према општим прописима о раду.

**VI.ПРЕЛАЗНЕ И ЗАВРШНЕ ОДРЕДБЕ**

**Члан**

Акти из члана 11. став 2, члана 22. став 3, члана 25. став 2, члан 35. став 1. и члана 36. овог закона донеће се до почетка примене овог закона.

Подзаконска акта донета на основу Закона о тајности података („Службени гласник РС”, број 104/09), Закона о извршењу казне затвора за кривична дела организованог криминала („Службени гласник РС”, бр. 72/09 и 101/10) и Закона о организацији и надлежности државних органа у сузбијању организованог криминала, тероризма и корупције („Службени гласник РС”, број 94/16) усагласиће се са одредбама овог закона и закона којим се уређује систем плата у јавном сектору у року од 60 дана од дана ступања на снагу овог закона.

## *Одређивање коефицијента до почетка примене овог закона*

**Члан**

Решења о платној групи, платном разреду и почетном коефицијенту за државне службенике и намештенике у складу са овим законом донеће се до почетка примене овог закона.

***Привремено задржавање постојеће плате***

**Члан**

Државном службенику, односно намештенику чија би основна плата са награђивањем утврђена у складу са овим законом, била мања од основне плате са напредовањем у виши платни разред по основу резултата рада и без увећања коефицијента за руковођење, на радном месту на које је био распоређен на дан почетка примене овог закона (у даљем тексту: затечена плата), задржава право на исплату затечене плате све док његова основна плата са награђивањем, применом одредаба овог закона не достигне висину плате коју је имао.

Ако државни службеник, односно намештеник који је био у радном односу на дан почетка примене овог закона, буде премештен, односно распоређен на радно место у другом звању, задржава затечену основну плату радног места на које је премештен без увећања коефицијента за руковођење, која би му била утврђена у складу са прописима пре почетка примене овог закона, све док његова основна плата са награђивањем, применом одредаба овог закона не достигне затечену плату тог радног места.

Под затеченом платом из става 1. и 2. овог члана не сматра се плата која у себи садржи институционални додатак у складу са посебним законом, односно друга увећања и додатке које су државни службеници и намештеници остваривали у складу са законом а која се у овом закону препознају у корективном коефицијенту.

Док основна плата државног службеника, односно намештеника са награђивањем не достигне износ затечене плате у складу са овим чланом, за обрачун корективног коефицијента, као и дела плате по основу увећања плате у складу са овим законом, не користи се коефицијент утврђен у складу са овим законом, већ обрачунски коефицијент.

Обрачунски коефицијент из става 4. овог члана добија се дељењем затечене плате из става 1. и 2. овог члана са основицом која се утврђује у складу са законом о буџету за сваку календарску годину.

Обрачунски коефицијент користи се обрачун плате све док основни коефицијент запосленог са награђивањем по основу вредновања радне успешности, у складу са овим законом не достигне висину обрачунског коефицијента.

### *Примена важећих колективних уговора*

**Члан**

### Одредбе колективног уговора који је на снази на дан почетка примене овог закона, а које нису у супротности са овим законом и законом којим се уређује систем плата у јавном сектору, остају на снази до закључивања колективног уговора у складу са овим законом и законом којим се уређује систем плата у јавном сектору, односно до истека важења колективног уговора.

### 

### *Престанак примене и важења ранијих прописа*

**Члан**

Даном почетка примене овог закона престају да важе:

1. Закон о платама државних службеника и намештеника („Службени гласник РС”, бр. 62/06, 63/06-испр. 115/06-испр, 101/07, 99/10, 108/13, 99/14), изузев члана 56. овог закона;
2. Чл. 169п-169т Закона о пореском поступку и пореској администрацији („Службени гласник РС”, бр. 80/02, 84/02-испр, 23/03-испр, 70/03, 55/04, 61/05, 85/05-др. законик, 62/06-др. закон, 61/07, 20/09-, 72/09-5др. закон, 53/10, 101/11, 2/12-испр, 93/12, 47/13, 108/13, 68/14, 105/14, 91/15-Аутентично тумачење, 112/15, 15/16, 108/16, 30/18);
3. Члан 55а ст. 5-8. и члан 56а Закона о државној ревизорској институцији („Службени гласник РС”, број 101/05, 54/07 и 36/10);
4. Члан 92. став 4. и члан 97. став 8. Закона о тајности података („Службени гласник РС”, број 104/09);
5. Члан 27.г Закона о Уставном суду („Службени гласник РС”, бр. 109/07, 99/11, 18/13-УС, 40/15-др. Закон и 103/15);
6. Члан 262. ст. 1. и 3. Закона о извршењу кривичних санкција („Службени гласник РС”, број 55/14).

Даном почетка примене овог закона на државне службенике и намештенике престаје да се примењује члан 17. Закона о организацији и надлежности државних органа у поступку за ратне злочине („Службени гласник РС”, бр. 67/03, 135/04, 61/05, 101/07, 104/09, 101/11-др. Закон и 6/15) и члан 11. Закона о организацији и надлежности државних органа у сузбијању организованог криминала, тероризма и корупције („Службени гласник РС”, број 94/16).

***Ступање на снагу***

**Члан**

Овај закон ступа на снагу осмог дана од дана објављивања у „Службеном гласнику Републике Србије”, а примењује се почев од 1. јануара 2019. године.